[pic] | COMISIA COMUNITĂŢILOR EUROPENE |

Bruxelles, 17.6.2009

COM(2009) 285 final

Propunere de

REGULAMENT AL CONSILIULUI

de modificare a Regulamentului (CE) nr. 423/2007 privind măsuri restrictive împotriva Iranului

EXPUNERE DE MOTIVE

1. Ca urmare a Rezoluțiilor 1737 (2006), 1747 (2007) și 1803 (2008) ale Consiliului de Securitate al ONU, Poziția comună 2007/140/PESC și Regulamentul (CE) nr. 423/2007 al Consiliului, astfel cum au fost modificate, prevăd anumite măsuri restrictive împotriva Iranului.

2. Regulamentul (CE) nr. 1110/2008 al Consiliului din 10 noiembrie 2008 a modificat Regulamentul (CE) nr. 423/2007 și a introdus noi măsuri restrictive împotriva Iranului, în special o obligație de prenotificare a încărcăturilor a două întreprinderi implicate în activități de proliferare - Iran Air Cargo (IAC) și Islamic Republic of Iran Shipping Lines (IRISL).

3. Modalitățile de aplicare a acestei măsuri au fost stabilite avându-se în vedere anumite dispoziții de aplicare ale Regulamentului (CEE) nr. 2913/92 al Consiliului de instituire a Codului Vamal Comunitar, în special dispozițiile privind declarațiile sumare de intrare și ieșire introduse electronic, care urmează să fie puse în aplicare de la 1 iulie 2009[1]. Cu toate acestea, avându-se în vedere complexitatea procedurilor de introducere a declarațiilor menționate, a fost prevăzută, prin Regulamentul (CE) nr. 273/2009 al Comisiei din 2 aprilie 2009, o perioadă de tranziție care se întinde până la 31 decembrie 2010, pe durata căreia transportatorii nu sunt obligați să introducă declarațiile electronice prealabile de intrare și de ieșire.

4. Prezenta propunere are drept scop alinierea dispozițiilor Regulamentului (CE) nr. 423/2007 al Consiliului referitoare la perioada de tranziție privind modalitățile de aplicare a obligației de prenotificare a mărfurilor anumitor întreprinderi, cu reglementările vamale corespunzătoare.

5. Propunere de

REGULAMENT AL CONSILIULUI

de modificare a Regulamentului (CE) nr. 423/2007 privind măsuri restrictive împotriva Iranului

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 60 și 301,

având în vedere Poziția comună 2008/652/PESC a Consiliului din 7 august 2008 de modificare a Poziției comune 2007/140/PESC privind măsuri restrictive împotriva Iranului[2],

având în vedere propunerea Comisiei,

întrucât:

(1) Regulamentul (CE) nr. 1110/2008 al Consiliului din 10 noiembrie 2008, care modifică Regulamentul (CE) nr. 423/2007 privind măsuri restrictive împotriva Iranului[3] a impus anumite măsuri restrictive suplimentare în conformitate cu Poziția comună 2007/652/PESC, în special o obligație de prenotificare a anumitor încărcături cu destinația Iran și provenind din această țară.

(2) Din motive de ordin tehnic, s-a prevăzut ca modalitățile de aplicare a acestei obligații de prenotificare să poată constitui obiectul unor derogări pe durata unei perioade de tranziție. Din cauza complexității modalităților de aplicare a măsurii menționate, s-au înregistrat întârzieri neprevăzute în punerea sa în aplicare și este necesară prelungirea perioadei de tranziție până la 31 decembrie 2010.

(3) Prin urmare, Regulamentul (CE) nr. 423/2007 ar trebui modificat în consecință,

.

ADOPTĂ PREZENTUL REGULAMENT:

Articolul 1

La articolul 4a din Regulamentul (CE) nr. 423/2007, al patrulea și al cincilea paragraf se înlocuiesc cu următorul text:

„Până la 31 decembrie 2010, declarațiile sumare de intrare și de ieșire, precum și elementele suplimentare necesare menționate mai sus pot fi prezentate în scris, prin intermediul documentelor comerciale, portuare sau de transport, în măsura în care acestea conțin informațiile necesare.

Începând cu 1 ianuarie 2011, elementele suplimentare necesare menționate mai sus se prezintă fie în scris fie prin intermediul declarațiilor sumare de intrare și de ieșire, după caz.”

Articolul 2

Prezentul regulament intră în vigoare la 1 iulie 2009.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele

[1] Dispoziții introduse prin Regulamentul (CE) nr. 1875/2006 al Comisiei din 18 decembrie 2006 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 360, 19.12.2006, p. 64)

[2] JO L 213, 8.8.2008, p. 58.

[3] JO L 103, 20.4.2007, p. 1. Regulament, modificat ultima dată prin Regulamentul (CE) nr. 1110/2008 al Consiliului (JO L 300, 11.11.2008, p. 1).